Lapsia ei ollut rokotettu. Heillä on yhteys Itä-Karjalan kansanopiston leirikeskukseen, jossa todettiin ensimmäinen tuhkarokkotapaus reilu viikko sitten.

Itä-Savon sairaanhoitopiirissä Sosterissa on varmistettu kaksi uutta tuhkarokkotapausta. Molemmat sairastuneet ovat lapsia ja he kuuluvat samaan perheeseen. Lapsia ei ollut rokotettu tuhkarokkoa vastaan eli heiltä puuttui rokotussuoja. Itä-Savon sairaanhoitopiirin Sosterin mukaan lasten vanhemmat hoitavat heitä kotona.

Kolmas Savonlinnan tuhkarokkoepäily terveydenhuoltoalan työntekijällä varmistui tänään negatiiviseksi. Terveyden ja hyvinvoinnin laitoksen virologian laboratorio vahvisti sekä sairastuneiden lasten että negatiivisen tuloksen saaneen aikuisen tapaukset tiistaina.

Kyteviä tautitapauksia ei ole havaittu

Molemmilla sairastuneilla lapsilla oli yhteys Itä-Karjalan kansanopiston leirikeskukseen, jossa todettiin ensimmäinen tuhkarokkotapaus reilu viikko sitten. Ensimmäisenä tuhkarokko todettiin leirikeskuksessa majoittuneella italialaismiehellä, jonka epäillään saaneen rokon ennen matkaa Italiassa.

Sosterin infektioylilääkäri Sakari Vuorinen kertoo, että kaikkiin tiedossa oleviin tartunnalle altistuineisiin noin 300 ihmiseen on otettu henkilökohtaisesti yhteyttä.

– Altistuneista on nimilistaus, jonka perusteella heille on soitettu tai otettu muulla tavalla yhteyttä henkilökohtaisesti.

Vuorisen tiedossa ei ole ketään, jolla rokko olisi vielä kytevänä.

– Altistuneiden joukko on jakaantunut ympäri Suomea, ja periaatteessa tapaukset voivat ilmetä heidän omissa sairaanhoitopiireissään.

Tuhkarokolta suojaudutaan MPR-rokotteella.